Gospodorz majstruje jeszcze przi zicherōngach, ale na pierōna. Ktoś do porzōndku szkyrtnōł „off” i sztrōmu ni ma. Zasłużōny klub zatoplany w dłōgach traci sie w cimoku… Telki szpetne wizje tropiōm abo tropiyły działoczy niyjednego ślōnskigo klubu. Nojdramatyczniejsze haje ô być abo niy być kludzōm ôd jakigoś czasu chorzowski Ruch i bytōmsko Polonia.
Ruch bezmałaś wylazuje na prosto, przinajmij tak godo prezes. Kōmisjo licyncyjno deciepuje im za to nastympne -6 punktōw za niyspłocani dłōgōw (jak popłacōm co trza bydzie yno -1), kerych tak po prowdzie spłocać niy pozwolo im prawo, bo klub je gynał restrukturyzowany. Jak latoś jakimś cudym niy sfurgnōm do II ligi to bydzie musiało już być yno lepij
We Bytōmiu po spadku Polonii z Ekstaraklasy w 2011 leci cołko kryzysowo telenowela. Ôstatnio haja ô prziszłość klubu przeniōsła sie do rady miejskij, kero miała zlikwidować zadłużōno spōłka Bytomski Sport, pod kerej mianym Polōnia reaktywowała sie po czyrwcowym spadku z III ligi, kery w połōnczyniu z dłōgami dokludziōł do rozwiōnzanio klubu, po kerym nowy-stary reaktywowany klub Śl.ZPN dopuściōł do IV ligi. Kery sie niy potraciōł? Ôstatecznie rada miejsko wycofała sie z likwidowanio spōłki. Polōnia ôbstoi, problymy ôstanōm.
„A u nos w Rajchu to je ordnung!” – pado uja z Nimiec – „Kluby fungujōm jak trza”! Eli rychtyg? Wielko firma idzie rozônaczyć wszyndzij. Piyrsze przikłody z kraja ślōnski kibic skojarzy…
Klub Ernesta Wilimowskigo, TSV 1860 Mōnachium to jedyn z nojstarszych w Nimcach, majster z 1966. W czyrwcu sfurgli z 2. Bundesligi, inwestor cofnōł geld i klub niy dostoł licyncji na trzecio liga beztōż ściepli ich na poziōm nr 4, Regionalliga.
Klub Mirka Klose,1 FC. Kaiserslautern to majster z lot 1951, 1953, 1991,1998. Latoś przed sztartym rundy rewanżowej na ôstatnim placu w 2. Bundeslidze. Z kasōm gorzij ôd rozbudowy stadiōnu na Mundial. Zbrojōm sie, ale jak niy wypoli mogōm skōnczyć choby TSV.
Złe gospodarzyni i życi „na krycha”. Jak to kogoś pocieszy, to niy yno u nos…
szl_Latn szl_Latn szl_Latn szl_Latn szl_Latn szl_Latn szl_Latn